གཞན་ཡང་ཕྱུར་བ་ནི་འབྲོག་པའི་ཡུལ་ལུང་སོ་སོར་བཟོ་ལུགས་དང་།གཡོས་སྦྱོར་བྱེད་ལུགས།བེད་སྤྱོད་གཏོང་ཡུལ་བཅས་མི་གཅིག་པའི་རྐྱེན་གྱིས་མིང་དང་བྲོ་བ་མི་འདྲ་བའི་རྣམ་པ་སྣ་ཚོགས་ཡོད་པ་དཔེར་ན།བོད་ཀྱི་ལག་ཤེས་ཀུན་འདུས་ཆེན་མོརུ།སྐྱུར་ལོག་ཅེས་པའི་ཕྱུར་ར་ནི་མར་བླངས་ཟིན་པའི་འོ་ཤང་ཐབ་ཏུ་བསྐོལ་ནས་ཚ་མོར་གྱུར་པའི་ནང་ཞོ་བླུགས།འོ་ཤང་རུལ་བ་དང་ལག་པ་གཙང་མར་བཀྲུས་ནས་ཕྱུར་ཕྲམ་དཀྲོག་ཞོར་དང་བརྩི་ཞོར་འཐེན་ཞོར་གྱིས་གྲོ་ཕྱེ་ལྟར་བརྫིས་ཤིང་གཅུས་ཏེ།རས་སྐུད་དོག་པ་ལྟར་འཐེན་ཞིང་ལག་པར་དཀྲིས་པ་སླར་ཕྱུར་ཁུའི་ནང་དུ་ཞོ་བསྙལ་བ་ལྟར་ཞག་གཅིག་བཞག་པས་གྲུབ་ལ།དེ་ནི་སེན་མོས་གསེད་ནས་ཕྱེ་མ་ཀ་ར་སྤོད་ནས་བཟའ་བ་དང་།ཡང་ན་མར་ཁུར་གཏུབ་ནས་བཟའ་ཆོག་ལ།ཟ་མ་མི་འཇུ་བ་དང་བཤལ་བ་སོགས་ལ་ཤིན་ཏུ་ཕན་པའི་དཀར་ཟས་ཤིག་གོ།ཞེས་དང་།ཨ་པིང་བཟོ་ཐབས་ཕལ་ཆེར་གོང་དང་འདྲ་བར་འཐེན་བརྫིས་སོགས་ཆེར་མི་དགོས་པར་བག་ལེབ་ལྟར་བཅོལ་ནས་གྲུབ་ལ།འདི་སྐྱུར་ཁུར་མ་བསྙལ་བས་སྐྱུར་དེ་ཙམ་མེད་ལ།གཏུབ་ནས་རློན་ཟ་བྱེད་པ་དང་མར་ཁུར་བླུགས་ནས་བཟའ་ཡང་རུང་ཞེས་དང་།བོན་ཐུད་བཟོ་ཐབས་ལ་གཉིས་ཏེ།དང་པོ་བོན་ཐུད་སྐམ་པོ་ནི།འོ་ཤང་བསྐོལ་སྟངས་དང་།ལག་པས་འཆོས་སྟངས་ཕལ་ཆེར་ཨ་པིང་དང་འདྲ་བར།དབྱིབས་བག་ལེབ་ལྟ་བུ་ལ་སྲབ་མཐུག་སོར་དོ་ཙམ་པ་མང་དུ་བཅས་ནས་ཐབ་ཀྱི་དུ་བའི་ཁར་སྐམ་དུ་བཅུག་པ་དེ་ཇའི་ནང་དུ་སྦང་བ་དང་།དུམ་བུར་བཅག་སྟེ་མེར་བསྲོས་ནས་ཟ་བ་ཞིག་དང་།གཉིས་པ་བོན་ཐུད་རློན་པ་ཡུན་དུ་ཉར་ཐབས་ལ།གོང་ལྟར་བཅོས་པའི་བོན་ཐུད་གསར་པ་དེ།རྫ་མ་དང་ཡང་ན་མདོང་མོ་སོགས་གཡའ་མི་ཞུགས་པའི་སྣོད་དུ་བསྡུས་པར།བྲོ་བ་ཡུན་དུ་གནས་བྱེད་ཞོ་དང་ཕྱུར་ཁུ་བླུགས།རླུང་རྒྱུ་ནས་མི་རུལ་བའི་ཆེད་དུ་ཕྱུར་ཁུས་བརྫིས་པའི་གྲོ་ཕྱེས་ཁ་འདག་སྦྱར་བྱས་ཏེ།ཉི་མ་དང་རླུང་སོགས་མི་ཕོག་པའི་སར་ལེགས་པར་ཉར།དགུན་དང་དཔྱིད་དུས་སོགས་དཀར་ཆུ་ཉུང་དུས་བླངས་ཏེ་ཟོས་ན་བོན་ཐུད་གསར་པ་དང་ཁྱད་པར་མེད་ལ།གཟབ་བྱར་ནམ་དགོས་དུས་སུ་ཟ་ཚོད་ཙམ་རེ་སྣོད་ལས་བླངས་རྗེས་སླར་ཁ་འདག་སྦྱར་བྱེད་དགོས།དེ་ལྟར་མ་བྱས་ན་རླུང་ཕོག་ན་རུལ་སླ་བ་ཡིན་ལ།འདི་མི་ཉག་ཕོ་ལོག་བཟོ་བའི་རྒྱུ་གཙོ་བོའང་ཡིན་ནོ་ཞེས་པ་སོགས་ཤེས་ལ།ད་དུང་བོད་ཀྱི་ཐུན་མོང་མ་ཡིན་པའི་མར་གྱི་རིག་གནས་སྐོར་ཅུང་ཟད་གླེངབ་ཞེས་བའི་དཔྱད་རྩོམ་ལས་ནས་ཀྱིས་ཞོར་ལ་སོག་མའི་དཔེ་ལྟར་འོ་མ་དང་ཡང་ན་ཞོ་ལས་མར་བཏོན་པའི་རྗེས་སུ་དར་ར་བྱུང་བ་དང་།དེ་ལས་དར་ཞོ་བྱུང་བ།དར་ར་བསྐོལ་རྗེས་ཕྱུར་ཁུ་དང་དར་སྲས་བྱུང་བ།དེ་ནས་སྐྱུར་ཕྱུར།མངར་ཕྱུར།བཞའ་ཕྱུར་སོགས་བྱུང་ཞིང་།དེ་ཡང་ཞོ་མ་ཆགས་པར་འོ་མ་ཐད་ཀར་དཀྲོགས་པ་ལས་མར་བླངས་རྗེས་ཀྱི་དར་ར་དེ་བསྐོལ་ནས་ཁ་རུ་ཐེག་པ་རྣམས་སྐམ་པ་ལས་བཞའ་རླན་བྱུང་བ་དང་།ཡང་དེ་གྲུ་བཞི་ལྷམ་པ་རྡོག་ཙམ་རྡོག་ཙམ་གཏུབ་པ་ལས་སྟར་ཕྱུར་བྱུང་བ།སྟར་ཕྱུར་ཞེས་པ་དེ་ཡང་བཞའ་རོབ་ཙམ་བསྡུ་སྐབས་སྐུད་པ་གཙང་མས་ཕྲེང་བ་ལྟར་དུ་སྦྲེལ་སྲོལ་ཡོད།འོ་མ་ལ་ཞོ་ཆགས་རྗེས་དཀྲོགས་པ་ལས་མར་བླངས་རྗེས་ཀྱི་དར་ར་དེ་བསྐོལ་ན་དར་སྲས་བྱུང་བ་དང་།དར་སྲས་སྐམ་ནས་ཞིབ་པར་བཟོས་པ་ལས་ཕྱུར་ཞིབ་བྱུང་བ།དར་སྲས་སྐམ་སླ་རན་པར་གཡོས་རྗེས་སྦར་བཙིར་བཏང་ནས་བཟོ་ལྟ་ལེགས་པོའི་ཕྱུར་སླེའེ་ཞེས་པའི་ཐོག་ཏུ་བསྐམས་པ་ལས་སྐྱུར་ཕྱུར་བྱུང་བ་དང་།གཡོས་དུས་བྱེ་མ་ཀ་ར་བརྒྱབ་ནས་བཟོ་སྣོན་བྱས་པ་ལས་མངར་ཕྱུར་བྱུང་བ།སྐྱུར་ཕྱུར་རྦད་དེ་མ་སྐམ་སྔོན་ལ་སྣུམ་བསྲེག་བཏང་བ་ལས་ཕྱུར་ར་བརྔོས་མ་བྱུང་བ།དབྱར་ཁ་ཚ་བ་ཆེ་དུས་དར་སྲས་རློན་པ་ཆེད་མངགས་རུལ་དུ་བཅུག་ནས་གྲོ་ཞིབ་བསྲེས་ཏེ་སྐམས་པ་ལས་ཕྱུར་རུལ་བྱུང་བ་ཞེས་པ་ལས་བོད་ལྷོ་རྒྱུད་དང་།མདོ་ཁམས་རྒྱུད་ཀྱི་འབྲོག་ཁུལ་དུ་ཡང་ཕྱུར་བ་ལས་ཁ་ཟས་མང་པོ་བཟོ་སྲོལ་ཡོད་པ་ལྟ་བུའོ།།